Hosni Mubarak ispitan o optužbama za korupciju; otvaranje vatre na prosvjednike
Poziv bivšem predsjedniku na saslušanje ukazuje da u Egiptu jača pritisak javnosti da se sudi bivšim vlastodršcima 
Tužilaštvo je također obavijestilo o uhićenju bivšeg premijera Ahmeda Nazifa, koji će 15 dana provesti u sudskom pritvoru, kako bi odgovorio na pitanja o korupciji. Bivši predsjednik Egipta Hosni Mubarak jučer je bio pozvan u ured javnog tužitelja da se izjasni o kaznenim djelima u koja je, možda, bio umiješan. Riječ je o ubojstvima prosvjednika, koji su prije tri mjeseca demonstrirali protiv njegove vlasti te o pronevjeri državnog novca. Za to vrijeme, u Kairu i dalje traju demonstracije na kojima se traži da se Mubaraku sudi. U priopćenju tužilaštva stoji da su na saslušanje bili pozvani i Mubarakovi sinovi, Gamal i Alaa, da se izjasne o optužbama o korupciji. Nešto prije toga, Hosni Mubarak je rekao da su optužbe neutemeljene te da on ima pravo obraniti svoju i reputaciju svoje obitelji. Izjavu Hosnija Mubaraka emitirala je televizijska mreža al-Arabiya. Bilo je to Mubarakovo prvo javno pojavljivanje nakon što je u veljači sišao s vlasti. Mubarak je također rekao da će surađivati s istragom te da nema bankovne račune ili veće nekretnine u inozemstvu. Tužilaštvo je također obavijestilo o uhićenju bivšeg premijera Ahmeda Nazifa, koji će 15 dana provesti u sudskom pritvoru, kako bi odgovorio na pitanja o korupciji. Uhićenje ukazuje da u Egiptu jača pritisak javnosti da se sudi bivšim vlastodršcima. Inače, na Trgu Tahrir u Kairu i dalje prosvjeduje nekoliko stotina građana – koji nisu poslušali naređenje vojske da se trg isprazni. Skandira se protiv generala Huseina Tantawija, čelnika vojnog vijeća koje upravlja Egiptom od kada je s vlasti sišao Hosni Mubarak.